Document ID: 32012R1216

32012R1216
L 351/33
SLUŽBENI LIST EUROPSKE UNIJE
UREDBA (EU) br. 1216/2012 EUROPSKOG PARLAMENTA I VIJEĆA
od 12. prosinca 2012.
o uvođenju posebnih privremenih mjera za zapošljavanje dužnosnika Unije i privremenog osoblja povodom pristupanja Hrvatske Europskoj uniji
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 336.,
uzimajući u obzir prijedlog Europske komisije dostavljen nakon savjetovanja s Odborom za Pravilnik o osoblju,
nakon prosljeđivanja nacrta zakonodavnog akta nacionalnim parlamentima,
uzimajući u obzir mišljenje Suda (1),
uzimajući u obzir mišljenje Revizorskog suda (2),
u skladu s redovnim zakonodavnim postupkom (3),
budući da:
(1)
Povodom pristupanja Hrvatske Europskoj uniji 1. srpnja 2013. trebalo bi usvojiti posebne privremene mjere za odstupanje od Pravilnika o osoblju za dužnosnike Europske unije („Pravilnik o osoblju”) i Uvjetima zaposlenja ostalih službenika Europske unije utvrđenih Uredbom Vijeća (EEZ, Euratom, EZUČ) br. 259/68 (4).
(2)
S obzirom na veličinu Hrvatske i broj potencijalno uključenih osoba, posebne bi privremene mjere trebale ostati na snazi tijekom duljeg razdoblja. S obzirom na to, 30. lipnja 2018. čini se kao najprikladniji datum isteka roka.
(3)
S obzirom na potrebu provedbe planiranog zapošljavanja u najkraćem roku nakon pristupanja, ovu bi Uredbu trebalo donijeti prije stvarnog datuma pristupanja,
DONIJELI SU OVU UREDBU:
Članak 1.
Zapošljavanje dužnosnika
1. Neovisno o članku 4. drugom i trećem stavku, članku 7. stavku 1., članku 27. i članku 29. stavku 1. točkama (a) i (b) Pravilnika o osoblju, od stvarnog datuma pristupanja Hrvatske do 30. lipnja 2018. na slobodna radna mjesta dužnosnika hrvatski državljani mogu se imenovati u okviru broja dodijeljenih mjesta te uzimajući u obzir rasprave o proračunu.
2. Takvi se dužnosnici imenuju nakon stvarnog datuma pristupanja i, osim viših dužnosnika (glavni direktori ili oni koji obnašaju istovjetnu dužnost iz razreda AD 16 ili AD 15 te direktori ili oni koji obnašaju istovjetnu dužnost iz razreda AD 15 ili AD 14), nakon natječaja na temelju kvalifikacija ili testova, ili i kvalifikacija i testova, organiziranih u skladu s Prilogom III. Pravilniku o osoblju.
Članak 2.
Zapošljavanje privremenog osoblja
1. Članak 1. stavak 1. primjenjuje se mutatis mutandis na zapošljavanje hrvatskih državljana kao privremenog osoblja.
2. Takvo privremeno osoblje zapošljava se od stvarnog datuma pristupanja.
Članak 3.
Stupanje na snagu
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 12. prosinca 2012.

Labels: 10
9
18
15